ΕΙΣΗΓΗΣΗ

# «Μεθοδολογία Υπολογισμού Τελών και Χρεώσεων για τη λειτουργία της Αγοράς Επόμενης Ημέρας και της Ενδοημερήσιας Αγοράς»

ΤΟ ΕΛΛΗΝΙΚΟ ΧΡΗΜΑΤΙΣΤΗΡΙΟ ΕΝΕΡΓΕΙΑΣ Α.Ε.

Αφού έλαβε υπόψη τις διατάξεις της ενότητας 3.12 του Κανονισμού Λειτουργίας της Αγοράς Επόμενης Ημέρας & Ενδοημερήσιας Αγοράς (εφεξής «ο Κανονισμός», ΦΕΚ Β΄ 5914/31.12.2018) του Ελληνικού Χρηματιστηρίου Ενέργειας Α.Ε. (ΕΧΕ) όπως ισχύει:

ΕΙΣΗΓΕΙΤΑΙ ΩΣ ΕΞΗΣ

# Άρθρο 1. Εισαγωγή/Βασικές Αρχές

1. Με την παρούσα μεθοδολογία υπολογισμού τελών και χρεώσεων για τη λειτουργία της Αγοράς Επόμενης Ημέρας και της Ενδοημερήσιας Αγοράς (εφεξής «Μεθοδολογία») καθορίζονται οι κανόνες και τα κριτήρια για τη διαμόρφωση των τελών και χρεώσεων που επιβάλλονται στους Συμμετέχοντες στις εν λόγω Αγορές Ενέργειας.
2. Για την κατάρτιση της Μεθοδολογίας έχουν ληφθεί υπόψη τα ακόλουθα βασικά κριτήρια και αρχές:
	* τήρηση της αρχής της κοστοστρέφειας, της διαφάνειας, της ίσης μεταχείρισης και της αμεροληψίας,
	* σταθερότητα των τιμών των τελών και χρεώσεων προς όφελος των Συμμετεχόντων,
	* ανταγωνιστικά τέλη με σκοπό την προσέλκυση νέων Συμμετεχόντων και τη διασφάλιση της απαραίτητης ρευστότητας στις αγορές,
	* τέλη και χρεώσεις συγκρίσιμα με τα τέλη άλλων ευρωπαϊκών χρηματιστηρίων σε αντίστοιχες αγορές με παρόμοια ωριμότητα,
	* κάλυψη των δαπανών του ΕΧΕ για την εκπλήρωση των υποχρεώσεων που απορρέουν από την Εθνική και Ευρωπαϊκή Νομοθεσία.

# Άρθρο 2. Ρυθμιστική Περίοδος

1. Ρυθμιστική Περίοδος είναι η χρονική περίοδος για την οποία καθορίζονται τα τέλη και οι χρεώσεις.
2. Η διάρκεια της Ρυθμιστικής Περιόδου ορίζεται σε τρία (3) έτη.
3. Έκτακτη αναθεώρηση των τελών και χρεώσεων δύναται να διενεργηθεί εντός της Ρυθμιστικής Περιόδου, μετά από Απόφαση της ΡΑΑΕΥ κατόπιν εισήγησης του ΕΧΕ, η οποία υποβάλλεται είτε με δική του πρωτοβουλία και συνοδεύεται από σχετική τεκμηρίωση, είτε μετά από σχετική υπόδειξη ή σύσταση της ΡΑΑΕΥ. Το ΕΧΕ υποβάλλει ετησίως απολογιστικά στοιχεία του προηγούμενου έτους ώστε να γίνεται η παρακολούθηση από τη ΡΑΑΕΥ και να αξιολογείται το εύλογο των τιμών και χρεώσεων σε σχέση με τα απολογιστικά μεγέθη των δεικτών επιδόσεων του ΕΧΕ. Σε κάθε περίπτωση αναθεώρησης των τελών και χρεώσεων θα πρέπει να τηρούνται οι αρχές της διαφάνειας και της έγκαιρης ενημέρωσης των Συμμετεχόντων.

# Άρθρο 3. Περιγραφή Μεθοδολογίας

Η Μεθοδολογία που ακολουθείται για τον προσδιορισμό των τελών και χρεώσεων περιλαμβάνει τα εξής βήματα:

1. Πραγματοποιείται συγκριτική ανάλυση (benchmarking) ομοειδών δραστηριοτήτων στην Ευρώπη, προκειμένου να εντοπιστούν μια σειρά από παράμετροι και χαρακτηριστικά (όπως αυτά αναλύονται στο Άρθρο 7) και να αντιπαραβληθούν με αυτά του EXE. Τα χρηματιστήρια ενέργειας που επιλέγονται ως δείγμα, διαθέτουν παρεμφερή χαρακτηριστικά με αυτά του ΕΧΕ.
2. Στο δείγμα εφαρμόζεται στατιστική ανάλυση υπολογίζοντας ενδεικτικά τις τιμές ελαχίστου, μεγίστου, 1ου και 3ου τεταρτημορίου, μέσου και διαμέσου.
3. Επιλέγονται τιμές των τελών και χρεώσεων στην περιοχή του μέσου και διαμέσου, και σε κάθε περίπτωση, μεταξύ του 1ου και 3ου τεταρτημόριου.
4. Καταγράφονται και αιτιολογούνται οι παραδοχές βάσει των οποίων θα πραγματοποιηθούν οι σχετικοί υπολογισμοί για τα έσοδα και έξοδα του ΕΧΕ κατά τη διάρκεια της Ρυθμιστικής Περιόδου.
5. Με χρήση των ανωτέρω παραδοχών και των προτεινόμενων τελών και χρεώσεων, αποτυπώνονται σε χρηματοοικονομικό μοντέλο τα προβλεπόμενα οικονομικά μεγέθη της επόμενης τριετίας και υπολογίζεται μια σειρά δεικτών για το ΕΧΕ.
6. Υπολογίζεται το επιτρεπόμενο έσοδο βάσει της μεθοδολογίας που χρησιμοποιείται στις ρυθμιζόμενες δραστηριότητες του ηλεκτρισμού για λόγους συγκρισιμότητας.
7. Πραγματοποιείται έλεγχος της προτεινόμενης τιμολογιακής πολιτικής συγκρίνοντας τους δείκτες του EXE, με τους αντίστοιχους των χρηματιστηρίων ενέργειας τα οικονομικά στοιχεία των οποίων είναι δημοσίως διαθέσιμα, καθώς και της απόδοσης που υπολογίζεται βάσει της μεθοδολογίας επιτρεπόμενου εσόδου και οριστικοποιούνται τα τέλη και οι χρεώσεις που υποβάλλονται στη ΡΑΑΕΥ προς έγκριση.

# Άρθρο 4. Συγκριτική ανάλυση ευρωπαϊκών χρηματιστηρίων ενέργειας

1. Αρχικά πραγματοποιείται συγκριτική ανάλυση μεταξύ του ΕΧΕ και ευρωπαϊκών χρηματιστηρίων ενέργειας με σκοπό να βρεθούν κοινά χαρακτηριστικά με το αντίστοιχο δείγμα, και βάσει των συγκρίσιμων τελικά χρηματιστηρίων, να προσδιοριστούν τα τέλη και χρεώσεις για την Αγορά Επόμενης Ημέρας και την Ενδοημερήσια Αγορά. Ενδεικτικά, εξετάζονται τα ακόλουθα:
	1. **Βασικά χαρακτηριστικά χρηματιστηρίων ενέργειας:**
		1. Περιγραφήδραστηριοτήτων κάθε χρηματιστηρίου ενέργειας, χώρα/χώρες που δραστηριοποιείται, έτος ίδρυσης, ιδιοκτησιακό καθεστώς και μετοχικό κεφάλαιο,
		2. Αγορές/προϊόντα,όγκοι συναλλαγών, συμμετέχοντες ανά χρηματιστήριο ενέργειας και μέση τιμή αγοράς επόμενης ημέρας ή/και ενδοημερήσιας αγοράς,
		3. Αγορές στις οποίες δραστηριοποιείται κάθε χρηματιστήριο ενέργειας ως ΝΕΜΟ, το επίπεδο λειτουργίας του (designated/passporting), καθώς και υπό ποιο περιβάλλον (legal monopoly/competitive).
	2. **Πολιτική τιμολόγησης χρηματιστηρίων ενέργειας:** Αναλυτική καταγραφή τιμολογιακής πολιτικής που ακολουθούν τα χρηματιστήρια ενέργειας στην Ευρώπη. Συλλογή στοιχείων σχετικά με το κόστος αρχικής εγγραφής, την ετήσια συνδρομή, τα κόστη συναλλαγών, καθώς και πρόσθετα τέλη-κόστη που είναι απαραίτητα για τη συμμετοχή στην αγορά (τέλη σύνδεσης στα σχετικά συστήματα, κλπ.).
	3. **Οικονομική αποδοτικότητα**: Κερδοφορία των ευρωπαϊκών χρηματιστηρίων ενέργειας (ΚΠΤΦΑ, απόδοση επενδυμένων κεφαλαίων, κ.α.)
2. Από την παραπάνω ανάλυση, προκύπτουν ποσοτικοί δείκτες και ποιοτικά χαρακτηριστικά για το δείγμα των υπό εξέταση χρηματιστηρίων ενέργειας. Οι υπό εξέταση δείκτες περιλαμβάνουν ενδεικτικά, εκτός των ανωτέρω στοιχείων, το περιθώριο Κερδών Προ Φόρων, Τόκων και Αποσβέσεων (ΚΠΤΦΑ), το περιθώριο Κερδών Προ Τόκων και Φόρων (ΚΠΤΦ), καθώς και τους δείκτες Απόδοσης Ιδίων Κεφαλαίων και Απόδοσης Επενδεδυμένου Κεφαλαίου.
3. Τα προτεινόμενα τέλη και χρεώσεις για τη Ρυθμιστική Περίοδο βασίζονται στα αποτελέσματα της συγκριτικής ανάλυσης και στατιστικής επεξεργασίας, λαμβάνοντας υπόψη και τα ακόλουθα χαρακτηριστικά:
4. **Ωριμότητα αγοράς**: Η προτεινόμενη τιμολογιακή πολιτική, κατ’ ελάχιστο για την πρώτη Ρυθμιστική Περίοδο, θα πρέπει να υιοθετεί στοιχεία λιγότερο ώριμων αγορών, με μακροπρόθεσμο στόχο τη σύγκλιση με περισσότερο ώριμες αγορές.
5. **Μέγεθος αγοράς και εμπορική δραστηριότητα (όγκος συναλλαγών και αριθμός συμμετεχόντων)**: Μεγαλύτερα χρηματιστήρια ενέργειας διαθέτουν διευρυμένη γκάμα εσόδων και δραστηριοτήτων, που τους επιτρέπουν να επιμερίζουν τα κόστη σε μεγαλύτερους όγκους συναλλαγών (οικονομίες κλίμακος) και κατά συνέπεια έχουν τη δυνατότητα χαμηλότερων χρεώσεων.
6. **Γεωγραφική κάλυψη**: Τα ευρωπαϊκά χρηματιστήρια διακρίνονται σε αυτά που δραστηριοποιούνται αποκλειστικά στην εθνική τους αγορά όπως το ΕΧΕ και σε αυτά που δραστηριοποιούνται σε περισσότερες από μία τοπικές αγορές.
7. Από το αρχικό δείγμα, επιλέγονται για τη συγκριτική ανάλυση χρηματιστήρια ενέργειας που διαθέτουν παρεμφερή χαρακτηριστικά και εύρος δραστηριοτήτων αντίστοιχο με αυτό του ΕΧΕ.
8. Στο δείγμα εφαρμόζεται στατιστική ανάλυση των ευρημάτων, υπολογίζοντας τις τιμές ελαχίστου, μεγίστου, 1ου και 3ου τεταρτημορίου, μέσου και διαμέσου, ο οποίος δεν επηρεάζεται σημαντικά από ακραίες τιμές. Η επιλογή των προτεινόμενων τελών και χρεώσεων γίνεται μεταξύ των τιμών του 1ου τεταρτημορίου και 3ου τεταρτημορίου, και ειδικότερα στην περιοχή του μέσου και διαμέσου του δείγματος, λαμβάνοντας υπόψη τα ανωτέρω χαρακτηριστικά.
9. Ειδικά για την εφαρμογή κλιμακούμενων τελών και χρεώσεων σύμφωνα με το Άρθρο 6, γίνεται υπολογισμός της μέσης χρέωσης, σταθμισμένης κατά τον αριθμό των Συμμετεχόντων ανά κατηγορία, η οποία αντιπαραβάλλεται με τα ευρήματα της στατιστικής ανάλυσης.

# Άρθρο 6.

1. Ο ΜΚΤΧ βασίζεται στη διάκριση των Συμμετεχόντων σε δύο κατηγορίες, A και Β, βάσει του συνολικού όγκου συναλλαγών κατά το προηγούμενο ημερολογιακό έτος της εφαρμογής του. Ο συνολικός όγκος συναλλαγών περιλαμβάνει όλες τις ποσότητες ενέργειας που πωλήθηκαν ή αγοράστηκαν στην Αγορά Επόμενης Ημέρας και την Ενδοημερήσια Αγορά.
2. Κατά τον καθορισμό των τελών και χρεώσεων που εφαρμόζονται σε Συμμετέχοντες της Κατηγορίας Α, το ΕΧΕ εφαρμόζει έκπτωση κατ’ ελάχιστο 50% στην Ετήσια Συνδρομή και στο Τέλος Αρχικής Εγγραφής συγκριτικά με τα αντίστοιχα τέλη για τους Συμμετέχοντες στην Κατηγορία Β. Το τελικό ποσοστό έκπτωσης καθορίζεται στην εκάστοτε εισήγηση του ΕΧΕ.
3. Νέοι Συμμετέχοντες οι οποίοι, ελλείψει δεδομένων συναλλαγών για το προηγούμενο ημερολογιακό έτος, συμπεριλήφθηκαν στην Κατηγορία Α και κατέβαλλαν το μειωμένο Τέλος Αρχικής Εγγραφής Συμμετέχοντα, εφόσον στο επόμενο πλήρες ημερολογιακό έτος καταταχθούν σε άλλη Κατηγορία, καταβάλλουν την αντίστοιχη διαφορά του Τέλους Αρχικής Εγγραφής Συμμετέχοντα.

# 7. Χρηματοοικονομική ανάλυση

1. Το ΕΧΕ προχωρά σε αξιολόγηση των οικονομικών αποτελεσμάτων με την αποτύπωση των εσόδων βάσει των προτεινόμενων τελών και χρεώσεων και των εξόδων της δραστηριότητας σε χρηματοοικονομικό μοντέλο, για κάθε έτος της Ρυθμιστικής Περιόδου και διακριτά για τις διαφορετικές αγορές και υπηρεσίες.
2. Για το σκοπό αυτό, γίνονται οι εξής παραδοχές:
3. **Όγκος Συναλλαγών**
	1. Η εκτίμηση του όγκου συναλλαγών της Αγοράς Επόμενης Ημέρας για τη Ρυθμιστική Περίοδο, προκύπτει λαμβάνοντας υπόψη τη συνολική ζήτηση ηλεκτρικής ενέργειας του Σεναρίου Αναφοράς του Δεκαετούς Προγράμματος Ανάπτυξης (ΔΠΑ) του ΑΔΜΗΕ, προσαυξημένο κατά τις καθαρές εξαγωγές, εκτός εάν κάποια επερχόμενη αλλαγή τεκμηριώνει απόκλιση από τα δεδομένα. Για τον υπολογισμό του εσόδου, γίνεται διπλασιασμός του ανωτέρω όγκου προκειμένου να ληφθούν υπόψη τόσο οι εντολές αγοράς, όσο και οι εντολές πώλησης.
	2. Για τον τελικό υπολογισμό του εσόδου, γίνεται αναπροσαρμογή του όγκου συναλλαγών, αφαιρώντας από αυτόν συναλλαγές που προκύπτουν από τη σύζευξη των αγορών με ενδογενή κατανομή της δυναμικότητας των διασυνδέσεων (implicit allocation) στα συζευγμένα σύνορα, δεδομένου ότι από τις συναλλαγές αυτές το ΕΧΕ δεν εισπράττει τέλη. Η εκτίμηση των εισαγωγών και των εξαγωγών από τις διασυνδεδεμένες συναλλαγές, γίνεται με βάση τόσο τα ιστορικά δεδομένα αυτών από τη λειτουργία των αγορών του ΕΧΕ, όσο και το επίπεδο των καθαρών εισαγωγών, όπως αυτό προβλέπεται στο τελευταίο διαθέσιμο Εθνικό Σχέδιο για την Ενέργεια και το Κλίμα (ΕΣΕΚ), εκτός εάν κάποια επερχόμενη αλλαγή τεκμηριώνει απόκλιση από τα δεδομένα.
	3. Η εκτίμηση του όγκου συναλλαγών της Ενδοημερήσιας Αγοράς γίνεται ως ποσοστό του εκτιμώμενου όγκου συναλλαγών της Αγοράς Επόμενης Ημέρας. Το ποσοστό υπολογίζεται με βάση τον αντίστοιχο όγκο συναλλαγών της Ενδοημερήσιας Αγοράς που υπόκειται σε επιβολή τέλους κατά το προηγούμενο έτος από το έτος υπολογισμού, ως προς τον συνολικό όγκο συναλλαγών της Αγοράς Επόμενης Ημέρας του προηγούμενου έτους, εκτός εάν κάποια επερχόμενη αλλαγή τεκμηριώνει απόκλιση από τα ιστορικά δεδομένα.
4. **Αριθμός Συμμετεχόντων**
	1. Ο αριθμός Συμμετεχόντων για τη Ρυθμιστική Περίοδο, υπολογίζεται λαμβάνοντας υπόψη απολογιστικά δεδομένα (αριθμός Συμμετεχόντων τη χρονική περίοδο εφαρμογής της μεθοδολογίας, απολογιστική τάση μεταβολής αριθμού Συμμετεχόντων, κλπ.) καθώς και έκτακτα γεγονότα τα οποία ενδέχεται να επηρεάσουν την μελλοντική τάση μεταβολής του αριθμού των Συμμετεχόντων στην αγορά.
5. **Κόστη**
	1. Περιλαμβάνονται δαπάνες που αφορούν στη λειτουργία της Αγοράς Επόμενης Ημέρας και της Ενδοημερήσιας Αγοράς.
	2. Οι προβλεπόμενες για τη Ρυθμιστική Περίοδο δαπάνες, λαμβάνονται από το τελευταίο επικαιροποιημένο Επιχειρηματικό Σχέδιο του ΕΧΕ.
	3. Ελλείψει καλύτερης πρόβλεψης, οι δαπάνες δύναται να μεταβάλλονται ετησίως βάσει εκτιμήσεων του πληθωρισμού της χώρας από έγκυρες πηγές (ενδεικτικά ΔΝΤ, Ευρωπαϊκή Επιτροπή).
6. Βάσει του ως άνω μοντέλου, το οποίο υποβάλλεται προς αξιολόγηση από τη ΡΑΑΕΥ, και των σχετικών παραδοχών, υπολογίζονται οι δείκτες επιδόσεων για το ΕΧΕ, το περιθώριο Κερδών Προ Τόκων, Φόρων και Αποσβέσεων (ΚΠΤΦΑ), το περιθώριο Κερδών Προ Τόκων και Φόρων (ΚΠΤΦ), το περιθώριο καθαρού κέρδους, καθώς και οι δείκτες Απόδοσης Ιδίων Κεφαλαίων και Απόδοσης Επενδεδυμένου Κεφαλαίου.

# Άρθρο 8. Υπολογισμός ρυθμιζόμενου επιτρεπόμενου εσόδου

1. Υπολογίζονται τα έσοδα βάσει της μεθοδολογίας υπολογισμού του Επιτρεπόμενου Εσόδου που χρησιμοποιείται στις ρυθμιζόμενες δραστηριότητες του ηλεκτρισμού για σκοπούς συγκρισιμότητας. Το έσοδο για το ΕΧΕ κατ ’αναλογία της ως άνω μεθοδολογίας υπολογίζεται ως το άθροισμα (α) των προϋπολογιζόμενων ετήσιων λειτουργικών δαπανών στο πλαίσιο άσκησης των δραστηριοτήτων του ΕΧΕ που προβλέπονται στο νομοθετικό πλαίσιο και οι οποίες κρίνονται αναγκαίες για την ομαλή διαχείριση και λειτουργία του χρηματιστηρίου ενέργειας κατά τρόπο επαρκή, ασφαλή, οικονομικά αποδοτικό και αξιόπιστο, (β) των εκτιμώμενων ετήσιων αποσβέσεων των παγίων στοιχείων που αφορούν στις υποχρεώσεις του ΕΧΕ, και (γ) την απόδοση επί των απασχολούμενων κεφαλαίων για την εκτέλεση των υποχρεώσεων του ΕΧΕ.
2. Για τον προσδιορισμό του βαθμού απόδοσης, χρησιμοποιείται το μεσοσταθμικό κόστος κεφαλαίου (WACC), κατ’ αναλογία της μεθοδολογίας υπολογισμού της επιτρεπόμενης απόδοσης που χρησιμοποιείται στις ρυθμιζόμενες δραστηριότητες του ηλεκτρισμού.
3.
4.
5.
6. Για τον προσδιορισμό των απασχολούμενων κεφαλαίων λαμβάνονται υπόψη ιδίως η αναπόσβεστη αξία των παγίων και το προϋπολογιζόμενο αναγκαίο κεφάλαιο κίνησης.

# Άρθρο 9. Οριστικοποίηση Εισήγησης

1. Με βάση τα παραπάνω αποτελέσματα, πραγματοποιείται έλεγχος της τιμολογιακής πολιτικής συγκρίνοντας τους δείκτες του ΕΧΕ (ενδεικτικά, περιθώριο Κερδών Προ Τόκων, Φόρων και Αποσβέσεων (ΚΠΤΦΑ), περιθώριο Κερδών Προ Τόκων και Φόρων (ΚΠΤΦ), δείκτες απόδοσης Ιδίων Κεφαλαίων και απόδοσης Επενδεδυμένου Κεφαλαίου), με τους αντίστοιχους των χρηματιστηρίων ενέργειας του δείγματος, καθώς και της απόδοσης βάσει της μεθοδολογίας υπολογισμού του Επιτρεπόμενου Εσόδου που χρησιμοποιείται στις ρυθμιζόμενες δραστηριότητες του ηλεκτρισμού.
2. Ακολούθως, η τιμολογιακή πολιτική οριστικοποιείται και υποβάλλεται στη ΡΑΑΕΥ προς έγκριση. Η εισήγηση συνοδεύεται από πλήρη και αναλυτική τεκμηρίωση των παραμέτρων και παραδοχών που οδήγησαν στα προτεινόμενα τέλη και χρεώσεις, καθώς και τα αντίστοιχα απολογιστικά στοιχεία προηγούμενων ετών στον ίδιο βαθμό ανάλυσης.